Naď, Jaroslav, dočasne poverený minister obrany SR (2023-02-01):
Ďakujem veľmi pekne, vážený pán predsedajúci. Vážené panie poslankyne, vážení páni poslanci, na rokovanie Národnej rady Slovenskej republiky predkladám návrh na aktualizáciu súhlasu s prítomnosťou zahraničných ozbrojených síl členských krajín NATO na území Slovenskej republiky. Nevyprovokovaná vojenská agresia a invázia Ruskej federácie na Ukrajine zvýšila pocit urgentnosti posilnenia vojenskej prítomnosti NATO na východnej hranici Aliancie. V tejto súvislosti boli na celom východnom krídle NATO vrátane Slovenskej republiky zriadené bojové skupiny NATO, ktorých cieľom je odstrašenie a obrana na východnom krídle. Mnohonárodná bojová skupina NATO umiestnená na území Slovenskej republiky úspešne doplnila nedostatkové defenzívne spôsobilosti ozbrojených síl a súčasne posilnila schopnosť Slovenskej republiky reagovať na bezpečnostné hrozby. Zahraničné sily sú schopné okamžite reagovať v prípade ohrozenia Slovenskej republiky. Po úspešnom absolvovaní certifikačného cvičenia dostala bojová skupina NATO od 1. októbra 2022 plnú operačnú spôsobilosť a je teda bojaschopná. Aktuálne tak prebieha ďalšia fáza jej budovania a v tejto súvislosti je Slovenská republika v úzkom kontakte so štátmi, ktoré prejavili záujem v budúcnosti sa do mnohonárodnej bojovej skupiny zapojiť a plniť úlohy v rámci NATO. V nadväznosti na doterajšie skúsenosti z pôsobenia zahraničných ozbrojených síl na území Slovenskej republiky a potreby zaručenia bezpečnosti územia Slovenskej republiky a jej obyvateľov je teda vhodné upraviť aktuálne platný mandát pôsobenia zahraničných ozbrojených síl na území Slovenskej republiky schválený 4. mája 2022 tak, aby plánovanie a pôsobenie zahraničných ozbrojených síl krajín NATO na území Slovenskej republiky bolo čo najplynulejšie a najefektívnejšie. Návrhom, ktorý vám dnes predkladám na schválenie, sa tak rozširuje súhlas s prítomnosťou zahraničných ozbrojených síl na všetky členské krajiny NATO a tiež na Švédsko a Fínsko ako krajiny, ktoré do NATO vstupujú. Vláda Slovenskej republiky vyslovila súhlas s materiálom uznesením č. 26/2023 16. januára 2023. Aby som to povedal úplne polopatisticky, Národná rada Slovenskej republiky dala mandát na to, aby z presne určených šiestich členských krajín NATO mohlo sem prísť do tritisíc vojakov, ktorí by bránili, ktorí pôsobia ako obranná jednotka Severoatlantickej aliancie na Slovensku. V tomto návrhu sa vyšpecifikováva to, že ostáva tritisíc vojakov, tak ako bolo, ale rozširuje sa to na všetky členské krajiny NATO a tiež na EÚ, na Švédsko a Fínsko. Je to aj kvôli tomu, lebo tie spôsobilosti, ktoré tu máme dodané, napríklad Patrioty na ochranu neba, systémy protivzdušnej obrany, postupne budú rotovať a napríklad v priebehu mesiaca marec očakávame odchod Patriotu z Malaciek, ktorý poskytli Spojené štáty americké s tým, že bude už v tom čase na našom území systém protivzdušnej obrany z Talianska. To znamená v podstate kus za kus a áno, schválením tohto mandátu budú môcť tí Taliani jednoducho prísť. A rovnako tak ďalšie systémy obranné, ktoré na Slovensku boli a ktoré budú bežne rotovať, lebo je naivné si myslieť, aj keď tým strašili viacerí ľudia v minulosti, že tu bude nejako dlhodobo pôsobiť nejaká konkrétna jednotka, jednoducho príde k rotácii spojencov a tým pádom budeme vedieť na to flexibilne reagovať. To znamená, keď aj niekto má obavu a aj ju šíri medzi ľuďmi, že Američania odchádzajú s Patriotom, ja vám môžem povedať, že neodídu skôr, ako tu bude iný spojenecký systém protivzdušnej obrany ešte pred tým, ako ten americký systém Patriot odíde. Prosím vás, vážené panie poslankyne, páni poslanci, aby ste prerokovali a súhlasili s uvedeným návrhom. Ďakujem veľmi pekne.